विमानस्थलमा सुरक्षा र चेकजाँचका आधुनिक प्रविधिसमेत यथेष्ट छैनन् । मेटल डिटेक्टर, एक्सरे मेसिनजस्ता प्रविधि त छन् तर ती बेलाबेला बेकामे बन्ने गरेको विमानस्थलका अपरेसन विभाग प्रमुख प्रेम ठाकुर बताउँछन् । विमानस्थलको टर्मिनल भवन, कार्गो र भन्सारमा मात्रै क्लोज सर्किट टेलिभिजन (सीसीटीभी) जडान गरिएको छ । पूरा विमानस्थल क्षेत्र सीसीटीभीको निगरानीमा छैन । लागू औषध, मुद्रा, विस्फोटक पदार्थ जाँच्ने छुट्टाछुट्टै एक्स–रे मेसिन छैनन् । एउटै मेसिनले सबै वस्तुको जाँच गर्नुपर्ने बाध्यता छ । ‘डाटा बेस’ प्रविधि छैन । महानगरीय प्रहरी आयुक्त कार्यालयका एआईजी प्रतापसिंह थापा भन्छन्, “प्रविधिका कारणले पक्राउ पर्नेहरू एकदमै कम हुन्छन् । जति पनि पक्राउ पर्छन्, ती सबै सुराकीका आधारमा हो ।”
